送胡伯量
作者：劉宰
朝代：宋

paragraphs: 我本山澤人，飄然如野鶴。
夫君九臯來，氣類頗相若。
相逢宿不再，別去天一角。
君從浮丘游，度世得良藥。
渴飲瑶池水，饑向芝田啄。
引脰試一鳴，羣僊相唯諾。
嗟余侶鷗鷺，迴翔一丘壑。
刺天見羣飛，老氣鼓不作。
客來傳好音，重會欣有約。
追隨忽幾月，至哉天下樂。
亦知僊凡異，所向終落落。
分飛又茲始，後會杳難度。
歸從浮丘侶，爲我試商略。
雖愧毛骨凡，頗亦志念慤。
願乞刀圭劑，一洗性昏濁。
從君清都游，共聽鈞天樂。